Iz jednog skladišta oružanih snaga Bosne i Hercegovine ukradeno je četrnaest pištolja, a vojna i civilna policija provode istragu kako bi se otkrili počinitelji, potvrđeno je u utorak iz Ministarstva obrane BiH.



U priopćenju dostavljenom medijima navodi se kako je oružje, zajedno s okvirima za streljivo, ukradeno iz skladišta u krugu vojarne u Bileći u istočnoj Hercegovini.



Provala je otkrivena tijekom redovitog nadzora objekata u vojarni, iako nije navedeno kada se to točno dogodilo.



Nakon obavljenih provjera utvrđeno je kako su provalnici odnijeli šest pištolja tipa "Makarov", promjera 9 milimetara, te osam pištolja tipa APi M84, promjera 7,65 milimetara.



Odmah je angažirana vojna policija, a u istragu je uključena i Državna agencija za istrage i zaštitu (SIPA) te MUP Republike Srpske, jer je skladište na teritoriju tog entiteta.



Istraga je usmjerena i na vojnike koji su osiguravali skladište.



"Pokrenute su istražne radnje koje tretiraju stegovnu odgovornost djelatnih vojnih osoba", naveli su iz Ministarstva obrane.